Anexa la HCL nr. 20/30.07.2025
R O M Â N I A

JUDEȚUL SUCEAVA

COMUNA VULTUREȘTI

CONSILIUL LOCAL
R E G U L A M E N T  
privind organizarea și desfășurarea activităților comerciale și 

a serviciilor de piață pe teritoriul comunei Vulturești, județul Suceava
Art. 1. – (1) Prezentul Regulament este întocmit în baza următoarelor acte normative:

a) Ordonanța Guvernului nr. 99/2000 privind comercializarea produselor și serviciilor de piață, republicată, cu modificările și completările ulterioare;

b) Hotărârea Guvernului nr. 333/2003 pentru aprobarea Normelor metodologice de aplicare a Ordonanței Guvernului nr. 99/2000 privind comercializarea produselor și serviciilor de piață;

c) Hotărârea Guvernului nr. 348/2004 privind exercitarea comerțului cu produse și servicii de piață în unele zone publice, cu modificările și completările ulterioare;
d) Ordonanța nr. 21/1992 privind protecția consumatorilor, republicată, cu modificările și completările ulterioare;

e) Legea nr. 61/1991 pentru sancționarea faptelor de încălcare a unor norme de conviețuire socială, a ordinii și liniștii publice, republicată, cu modificările și completările ulterioare;

f) Legea nr. 227/2015 privind Codul fiscal, cu modificările și completările ulterioare;
g) Hotărârea Guvernului României nr. 1/2016 pentru aprobarea Normelor metodologice de aplicare a Legii nr. 227/2015 privind Codul fiscal, cu modificările și completările ulterioare;

h) Ordonanța de urgență a Guvernului nr. 57/2019 privind Codul administrativ, cu modificările și completările ulterioare.

(2) Scopul Regulamentului este de a asigura cadrul organizatoric necesar desfășurării de activități economice în condiții de protecție optimă a consumatorilor și de concurență loială între operatorii economici. 

Art. 2. - În înţelesul prezentului Regulament, următorii termeni se definesc astfel:
a) consumator - orice persoană fizică sau grup de persoane fizice constituite în asociaţii, care cumpără, dobândeşte, utilizează ori consumă produse sau servicii în afara activităţii profesionale;
b) comerciant - persoana fizică sau juridică autorizată să desfăşoare activităţi de comercializare a produselor şi serviciilor de piaţă;
c) comerţ cu ridicata/de gros - activitatea desfăşurată de comercianţii care cumpără produse în cantităţi mari în scopul revânzării acestora în cantităţi mai mici altor comercianţi sau utilizatori profesionali şi colectivi;
d) comerţ cu amănuntul/de detail- activitatea desfăşurată de comercianţii care vând produse, de regulă, direct consumatorilor pentru uzul personal al acestora;|[e) comerţ de gros cash and carry/formă de comerţ cu autoservire pe bază de legitimaţie de acces - activitatea desfăşurată de comercianţii care vând mărfuri prin sistemul de autoservire către persoane juridice sau persoane fizice autorizate şi asociaţii familiale autorizate conform legii, înregistrate în baza de date a vânzătorului, în scopul revânzării şi/sau prelucrării, precum şi al utilizării acestora ca produse consumabile; (text original în vigoare până la 4 iulie 2012) ]| 
e) comerţ de tip cash and carry/formă de comerţ cu autoservire pe bază de legitimaţie de acces - activitatea desfăşurată de comercianţii care vând mărfuri prin sistemul de autoservire către persoane juridice, persoane fizice autorizate, asociaţii familiale autorizate conform legii şi persoane fizice înregistrate în baza de date a vânzătorului, în scopul revânzării şi/sau prelucrării, precum şi al utilizării acestora ca produse consumabile, păstrând regimul diferenţiat de preţ tip engros/en detail;
f) comerţ ambulant - activitatea de comercializare cu amănuntul realizată prin trecere dintr-un loc în altul, în rulote mobile, standuri mobile, chioşcuri mobile sau în vehicule special amenajate;
g) serviciu de alimentaţie publică - activitatea de pregătire, preparare, prezentare şi servire a produselor şi a băuturilor pentru consumul acestora în unităţi specializate sau la domiciliul/locul de muncă al consumatorilor;
h) exerciţiu comercial - una sau mai multe activităţi de comercializare cu ridicata, cu amănuntul, de tip cash and carry, de alimentaţie publică, precum şi a serviciilor desfăşurate de un comerciant.
i) serviciu de piaţă - orice acţiune sau prestaţie care face obiectul vânzării-cumpărării pe piaţă şi care nu are drept consecinţă transferul proprietăţii asupra unui bun corporal, efectuată în scopul satisfacerii unor necesităţi ale consumatorilor;
j) structură de vânzare - spaţiul de desfăşurare a unuia sau mai multor exerciţii comerciale;
k) suprafaţă de vânzare - suprafaţă destinată accesului consumatorilor pentru achiziţionarea produsului/serviciului, expunerii produselor oferite, plăţii acestora şi circulaţiei personalului angajat pentru derularea activităţii. Nu constituie suprafeţe de vânzare cele destinate depozitării şi păstrării mărfurilor, producţiei, birourilor şi anexelor;
l) structură de vânzare cu suprafaţă mică - structură de vânzare având o suprafaţă de vânzare de până la 400 m2 inclusiv;
m) structură de vânzare cu suprafaţă medie - structură de vânzare având o suprafaţă de vânzare cuprinsă între 400-1.000 m2 inclusiv;
n) structură de vânzare cu suprafaţă mare - structură de vânzare având o suprafaţă de vânzare mai mare de 1.000 m2;
o) comerţ în zone publice - activitatea de comercializare a produselor şi serviciilor, desfăşurată permanent sau sezonier în pieţe, târguri, oboare, pasaje publice, porturi, aeroporturi, gări, autogări, drumuri publice şi străzi sau orice zonă de altă natură destinată folosinţei publice.

Art. 3. - Desfășurarea activităților comerciale și a serviciilor de piață pe teritoriul comunei Vulturești se poate face numai în baza Acordului/Autorizației de funcționare emise de primarul comunei Vulturești, prin Compartimentul financiar – contabil, impozite și taxe locale, administrarea domeniului public și privat, cultură din aparatul de specialitate al primarului.                    

Art. 4. - Prin „activități comerciale și servicii de piață” se înțeleg:

a)  comerțul cu ridicata desfășurat în spații comerciale;
b)  comerțul cu amănuntul desfășurat în spații comerciale;
c)  serviciile de alimentație publică;
d)  prestările de servicii;
e)  comerțul desfășurat în zone publice (piețe, târguri și în alte locuri publice). 
Art. 5. – (1) Acordul/Autorizația de funcționare reprezintă actul administrativ cu caracter individual emis de către primarul comunei Vulturești, prin Compartimentul financiar – contabil, impozite și taxe locale, administrarea domeniului public și privat, cultură, prin care se stabilesc condiţiile de desfăşurare a activităţilor de comercializare a produselor şi serviciilor de piaţă, în structuri de vânzare cu sediu fix, pe perioadă nedeterminată, atât timp cât condiţiile iniţiale pentru care s-a solicitat acordul de funcţionare rămân nemodificate şi documentele care constituie dosarul de solicitare a acordului/ autorizaţiei de funcţionare sunt valabile, și care se eliberează după cum urmează:
1. Acord de funcţionare – pentru operatorii economici ce desfăşoară activităţi comerciale şi de prestări servicii prevăzute în anexa la O.G. nr. 99/2000, republicată, cu modificările și completările ulterioare, şi care nu se regăsesc în codurile CAEN 5610 (corespondent cod CAEN 5530), 5630 (corespondent cod CAEN 5540);

2. Autorizaţie de funcţionare - pentru operatorii economici ce desfăşoară activităţi de alimentaţie publică pentru unităţile de tip restaurant CAEN 5610 (corespondent cod CAEN 5530) și tip bar 5630 (corespondent cod CAEN 5540).  
(2) În cazul apariţiei oricăror modificări în tipul de activitate desfăşurată sau al schimbării suprafeţei structurii de vânzare pentru care s-a solicitat acordul/autorizația de funcţionare sau în cazul expirării documentelor depuse la dosarul constituit în vederea eliberării acordului/autorizaţiei de funcţionare, operatorul economic are obligaţia, în termen de 30 de zile calendaristice de la data începerii activităţii noi/modificate/expirării documentelor în vederea desfăşurării activităţii, să obţină un nou acord/o nouă autorizaţie de funcţionare în condițiile prevăzute la art. 8 din prezentul Regulament. În lipsa efectuării acestor demersuri, acordul/autorizaţia de funcţionare se suspendă în mod automat, cu aplicarea sancţiunilor prevăzute la art. 17 pct. 1 din prezentul Regulament.
Art. 6. - (1) Operatorii economici (societăți comerciale, întreprinderi individuale, întreprinderi familiale și persoane fizice autorizate) vor solicita Acord/Autorizație de funcționare pentru fiecare punct de lucru unde desfășoară activitate.
(2) Nu este necesară obținerea Acordului/Autorizației de funcționare pentru sediile sociale ale operatorilor economici și pentru sediile în care se desfășoară exclusiv activitate de birou, fără a implica activitate cu publicul.
Art. 7. – (1) Taxele pentru eliberarea Acordului/Autorizației de funcționare sunt prevăzute în Hotărârea Consiliului Local al comunei Vulturești privind impozitele și taxele locale, aprobată anual în conformitate cu prevederile Legii nr. 227/2015 privind Codul fiscal, cu modificările și completările ulterioare, iar acestea se achită integral anterior eliberării Acordului/Autorizației de funcționare, indiferent de perioada rămasă din anul fiscal respectiv.
(2) Prin excepție, pentru anul 2025, taxa pentru eliberarea/vizarea anuală a Acordului/Autorizației de funcționare se stabilește astfel:

1. În cazul Acordului de funcționare:

a) 368 lei, pentru o suprafaţă de până la 500 m2, inclusiv;

b) 5883 lei pentru o suprafaţă mai mare de 500 m2.

2. În cazul Autorizației de funcționare:

a) 368 lei, pentru o suprafaţă de până la 500 m2, inclusiv;

b) 5883 lei pentru o suprafaţă mai mare de 500 m2.
(3) La momentul eliberării Acordului/Autorizației de funcționare se aplică și prima viză anuală, fără achitarea taxei corespunzătoare. 
Art. 8. - Documentația necesară pentru obținerea Acordului/Autorizației de funcționare este:

a) cerere pentru obținerea Acordului/Autorizației de funcționare și avizare program de funcționare;
b) declarație pe propria răspundere privind tipul activității desfășurate;
c) copie după documentele de înființare și înregistrare ale operatorului economic, conform legislației în vigoare; 
d) certificatul de înregistrare pentru punctul de lucru ce urmează a fi autorizat;

e) copie după actul care atestă posesia legală a spațiului în care se desfășoară sau urmează să se desfășoare activitatea (act de proprietate, contract de închiriere, contract de comodat etc.);

f) copie după actul de identitate al reprezentantului legal;

g) copii avize/autorizații/acorduri care stau la baza funcționării (autorizație sanitară; sanitar - veterinară; aviz/atestat RAR, licențe; mediu; prevenirea și stingerea incendiilor; contract salubrizare etc.);
h) acordul tuturor vecinilor limitrofi, persoane fizice, referitor la orarul de funcționare și activitatea desfășurată. Aceste acorduri vor fi solicitate în conformitate cu prevederile Legii nr. 61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată, cu modificările și completările ulterioare, pentru unitățile comerciale care desfășoară activitate după ora 22:00; nu sunt considerați vecini alți agenți economici din imediata vecinătate;
i) chitanța taxă eliberare acord/autorizație.
Taxa se poate achita la casieria Primăriei Comunei Vulturești (str. Principală, nr. 12, sat Pleșești) sau prin virament bancar:

TITULAR CONT: COMUNA VULTUREȘTI

COD FISCAL: 4326868

CONT IBAN: RO53TREZ59321160203XXXXX

EXPLICAȚII PLATĂ: TAXĂ AUTORIZAȚIE/ ACORD DE FUNCȚIONARE

j) declarație pe propria răspundere privind obligația de plată a taxelor pentru vizele anuale.

Art. 9. - Cerințele care trebuie îndeplinite în vederea eliberării Acordurilor/Autorizațiilor de funcționare pentru operatorii  economici care își desfășoară activitatea pe raza comunei Vulturești, sunt:
a) corelarea desfășurării activității comerciale cu structura de vânzare, prin respectarea reglementărilor în vigoare privind sectorizarea raioanelor de vânzare a produselor;
b) asigurarea reparării, zugrăvirii și întreținerii fațadei clădirii în care se desfășoară activitatea;
c) asigurarea amenajării și menținerii în stare corespunzătoare a vitrinelor magazinelor și atelierelor, cu respectarea regulilor estetice, de curățenie și iluminat;
d) respectarea prevederilor legale în materie de urbanism și autorizare în construcții cu privire la construcțiile, modificările construcțiilor sau amenajările care se fac pentru deschiderea punctului de lucru;
e)  desfășurarea unei activități economice civilizate, cu respectarea condițiilor de protecție a vieții, sănătății, securității și intereselor economice ale clienților, precum și a mediului;
f) îndeplinirea cerințelor profesionale de către personalul angajat pentru exercitarea de activități comerciale cu produse din sectorul alimentar și de alimentație publică (absolvirea unui curs de specialitate pentru comercializarea de produse alimentare și de alimentație publică, organizat conform legislației în vigoare, sau dovada desfășurării a cel puțin 2 ani de activitate profesională de comercializare de produse alimentare și de alimentație publică și absolvirea unui curs de noțiuni fundamentale de igienă);
g)  respectarea ordinii și liniștii publice;
h) păstrarea curățeniei în jurul unității, inclusiv îndepărtarea zăpezii și gheții de pe căile de acces și în locurile de parcare pe care le folosesc;
i) comunicarea, în cererea de obținere a Acordului/Autorizației de funcționare, a programului de funcționare al unității, afișarea și respectarea acestui program.

Art. 10. - PROGRAMUL DE FUNCȚIONARE al operatorilor  economici care desfășoară activitate comercială și servicii de piață pe teritoriul comunei  Vulturești, se stabilește după cum urmează:
a) unități comerciale cu profil alimentar: între orele 06:00 – 24:00 sau NON STOP;
b) unități comerciale cu profil nealimentar, al serviciilor de piață și prestări servicii: între orele 08:00 – 22:00;                                                         
c) unități de alimentație publică (baruri, restaurante): între orele: 08:00 - 24:00 sau NON STOP;
d) unități de alimentație publică cu program distractiv (internet-cafe, discotecă, spații unde se organizează mese festive): între orele 08:00 – 02:00, cu respectarea ordinii și liniștii publice.
Art. 11. - (1) În unitățile de alimentație publică de pe raza comunei Vulturești,  funcționarea programului muzical va fi limitat la ora 22:00.
(2)  Pot desfășura program muzical după ora 22:00 numai unitățile care au acordul expres al primarului comunei Vulturești. Acest acord se va elibera pentru funcționarea unităților de tipul discotecilor și unităților care organizează manifestări/activități cu caracter festiv (nunti, botezuri etc.).
(3)  Modificarea programului de funcționare, a adresei, a obiectului de activitate sau orice alte modificări, vor fi anunțate la Compartimentul financiar – contabil, impozite și taxe locale, administrarea domeniului public și privat, cultură din aparatul de specialitate al primarului comunei, în acest caz eliberându-se Acord/Autorizație de funcționare în noile condiții.


Art. 12. - (1) Unităţile de alimentaţie publică care funcţionează în regim de bar de noapte sau discotecă sunt obligate să asigure ordinea în spaţiile proprii precum şi în cele din vecinătatea localului pe o rază de până la 50 de metri de la uşa de acces, prin personal specializat angajat sau prin contractarea serviciilor de pază şi protecţie.


(2) Unităţile menţionate la alin. 1 vor prezenta, la data solicitării autorizaţiei, contractul de muncă a persoanelor angajate sau contractul cu o societate care furnizează servicii de pază și protecție.



(3) În situaţia în care se constată că măsurile luate prin personalul angajat sau firma de pază şi protecţie nu sunt de natură a soluţiona situaţiile de tulburare repetată a liniştii şi ordinii publice, primarul comunei Vulturești are dreptul de a reduce programul de funcţionare sau de a retrage autorizaţia şi de a închide unitatea.

Art. 13. - Unitățile de prestări servicii vor obține Acord/Autorizație de funcționare numai dacă spațiul în care se desfășoară activitatea este adecvat pentru desfășurarea activității declarate.

Art. 14. - (1) Desfășurarea de activități comerciale pe domeniul public și privat al comunei Vulturești se face numai pe amplasamentele stabilite de consiliul local.
(2) Pe domeniul public și privat al comunei Vulturești se pot desfășura următoarele activități:
a)  comerț de mic detaliu (comercializarea de flori, ziare, cărți, reviste, produse specifice sărbătorilor tradiționale, alte produse comercializate cu ocazia festivalurilor);
b)  comerț de întâmpinare care constă în comercializarea produselor unităților comerciale în imediata vecinătate a acestora (băuturi răcoritoare, înghețată, produse de panificație și patiserie);
c)  alimentație publică desfășurată pe terase sezoniere ale unităților de alimentație publică;
d)  spectacole, festivaluri, manifestări cultural - artistice și sportive;
e)  campanii promoționale.
Art. 15. - (1) Pe teritoriul comunei Vulturești se interzice:
a) desfacerea de băuturi alcoolice neîmbuteliate la mese, tarabe, tonete, chioșcuri sau orice alte forme care nu au spații de deservire interioară, cu excepția activității în piețele autorizate;
b) amplasarea de rulote sau corturi, în vederea practicării de comerț, în afara locurilor stabilite de Consiliul Local al comunei Vulturești.
(2) Fac excepție de la prevederile alin. (1) activitățile comerciale desfășurate cu ocazia sărbătorilor tradiționale și a festivalurilor organizate cu acordul autorității administrației publice locale.

Art. 16. – Acordurile/Autorizațiile de funcționare pentru spații comerciale/prestări servicii și activități comerciale în piață se eliberează pentru o perioadă de cinci ani, fiind valabile numai cu viză anuală.
Art. 17. – În conformitate cu prevederile Ordonanței Guvernului nr. 99/2000 privind comercializarea produselor și serviciilor de piață, republicată, cu modificările și completările ulterioare, constituie contravenţii, dacă nu au fost săvârşite în astfel de condiţii încât, potrivit legii penale, să constituie infracţiuni, şi se sancţionează după cum urmează:
1. desfăşurarea oricărui exerciţiu comercial cu încălcarea prevederilor art. 5 alin. (1) din O.G. nr. 99/2000, cu suspendarea activităţii comerciale până la data autorizării şi cu amendă:
a) de la 200 lei la 500 lei pentru structurile de vânzare cu suprafaţă mică;
b) de la 500 lei la 1.000 lei pentru structurile de vânzare cu suprafaţă medie;
c) de la 1.000 lei la 2.000 lei pentru structurile de vânzare cu suprafaţă mare;
d) de la 100 lei la 200 lei pentru comercianţii ambulanţi;
e) de la 500 lei la 1.000 lei pentru comercianţii care practică vânzări în afara spaţiilor comerciale şi pentru cei care practică vânzări directe;
2. nerespectarea prevederilor art. 5 alin. (2) din O.G. nr. 99/2000, cu amendă de la 200 lei la 1.000 lei;
3. comercializarea de produse şi servicii de piaţă, altele decât cele înscrise în autorizaţia de funcţionare, cu amendă de la 100 lei la 1.000 lei;
4. nerespectarea prevederilor art. 9 din O.G. nr. 99/2000, cu amendă de la 200 lei la 2.000 lei;
5. vânzările de lichidare efectuate în alte cazuri decât cele prevăzute la art. 18 lit. a) - g) din O.G. nr. 99/2000, cu amendă de la 2.000 lei la 10.000 lei şi cu sistarea operaţiunilor de lichidare;|[7. nerespectarea prevederilor art. 19 alin. (1) şi ale art. 27 alin. (2), cu privire la notificare, cu amendă de la 200 lei la 1.000 lei; (text original în vigoare până la 8 decembrie 2022) ]| 
6. nerespectarea prevederilor art. 19 alin. (1) din O.G. nr. 99/2000, cu privire la notificare, cu amendă de la 200 lei la 1.000 lei; 
7. neprezentarea la solicitarea organelor de control abilitate a documentelor legale privind justificarea situaţiei care a motivat lichidarea, conform dispoziţiilor cuprinse în art. 19 alin. (2) din O.G. nr. 99/2000, cu amendă de la 2.000 lei la 10.000 lei;|[9. nerespectarea prevederilor art. 20, 23 şi 24, cu amendă de la 2.000 lei la 10.000 lei şi cu sistarea vânzărilor de lichidare sau de soldare, după caz; (text original în vigoare până la 8 decembrie 2022) ]| 
8. nerespectarea prevederilor art. 20 şi 23 din O.G. nr. 99/2000 privind comercializarea produselor și serviciilor de piață, republicată, cu modificările și completările ulterioare, cu amendă de la 2.000 lei la 10.000 lei şi cu sistarea vânzărilor de lichidare sau de soldare, după caz; 
9. realizarea vânzărilor de soldare în alte perioade decât cele prevăzute la art. 27 alin. (1) din O.G. nr. 99/2000, cu amendă de la 2.000 lei la 10.000 lei şi cu sistarea vânzărilor de soldare;|[11. neprezentarea, la solicitarea organelor de control abilitate, a documentelor legale justificative, conform prevederilor art. 26 şi 31, cu amendă de la 2.000 lei la 10.000 lei; (text original în vigoare până la 8 decembrie 2022) ]| 
10. neprezentarea, la solicitarea organelor de control abilitate, a documentelor legale justificative, conform prevederilor art. 31 din O.G. nr. 99/2000, cu amendă de la 2.000 lei la 10.000 lei;
11. utilizarea denumirii "soldare/solduri/soldări" sau a sinonimelor acesteia, în cazuri în care aceasta nu este în legătură cu o operaţiune de soldare astfel cum este definită de O.G. nr. 99/2000, cu amendă de la 2.000 lei la 10.000 lei şi cu interzicerea practicării acestei denumiri;

12. nerespectarea prevederilor art. 511 din O.G. nr. 99/2000, cu amendă de la 2.000 lei la 4.000 lei;
13. nerespectarea prevederilor art. 70 alin. (2) din O.G. nr. 99/2000, cu amendă de la 100 lei la 500 lei;
14. exercitarea de activităţi de comerţ cu ridicata şi comerţ cu amănuntul în aceeaşi structură de vânzare, respectiv suprafaţă de vânzare, cu amendă de la 2.000 lei la 10.000 lei şi cu interzicerea uneia dintre cele două activităţi;
15. desfăşurarea oricărui exerciţiu comercial în perioada suspendării activităţii comerciale, cu amenda prevăzută la pct. 1 lit. a) - e), caz în care limitele minime şi maxime se dublează, iar veniturile realizate ilicit în perioada dintre data suspendării activităţii comerciale şi momentul constatării contravenţiei se confiscă şi se fac venit la bugetul de stat.
Art. 18. - Sancţiunile prevăzute la art. 17 se aplică şi persoanelor juridice, caz în care limitele minime şi maxime ale amenzilor se dublează.
Art. 19. - Împiedicarea sau obstrucţionarea sub orice formă, de către comerciant sau de oricare altă persoană, a reprezentanților primăriei, în exercitarea atribuţiilor lor privind controlul respectării prevederilor prezentului Regulament, constituie contravenţie şi se sancţionează cu amendă de la 2.000 lei la 5.000 lei.
Art. 20. - Contravenţiile prevăzute la art. 17 și 19 se constată şi se sancţionează de către primarul comunei Vulturești sau de împuterniciții acestuia.

Art. 21. - Prevederile prezentului regulament referitoare la contravenţii se completează cu dispoziţiile Ordonanţei Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările și completările ulterioare.
Art. 22. – (1) În cazul repetării contravenţiilor prevăzute la art. 17 pct. 1, 3, 5 - 11, 14 şi 15 într-un interval de 12 luni, chiar dacă amenda a fost plătită, precum şi în cazul în care se încalcă în mod repetat dispoziţiile legale privind ordinea și liniștea publică, primarul comunei Vulturești va suspenda activitatea comercială pe o perioadă de până la 30 de zile pentru structura de vânzare respectivă.
(2) Nerespectarea măsurii de suspendare prevăzută la alin. (1) duce la anularea Acordului/Autorizației de funcționare, prin emiterea de către primarul comunei a unei dispoziții în acest sens.

Art. 23. - Acordurile și autorizațiile de funcționare vor fi eliberate/vizate anual, numai după achitarea integrală a sumei datorate pentru eliberarea/vizarea acestora.

Art. 24. - Formularele utilizate pentru aplicarea prezentului Regulament sunt prevăzute în anexele nr. 1 – 6.

Art. 25. – Anexele nr. 1 – 6 fac parte integrantă din prezentul Regulament.

P R I M A R,

Cornel SALAMAHA
            Preşedinte de şedinţă,

                   Niculai Irina
      
                                  Contrasemnează pentru legalitate

    Secretar general al comunei,
                 Marian Crăciun
